KIRJALLINEN KYSYMYS P-2013/01

esittäjä(t): Joan Colom i Naval (PSE) komissiolle

(3. heinäkuuta 2001)

Aihe: Tuet BSE-taudista kärsimään joutuneille lihatuotteiden markkinointiryhmittymille

BSE-taudin naudanliha-alalle aiheuttaman kriisin vuoksi komissio on päättänyt myöntää tukea tuottajille, joiden toiminta on kärsinyt. Seuraukset olivat kuitenkin merkittäviä myös markkinointiryhmittymille - eli liha- ja sisäelinkauppiaille, lihankuljettajille, lihantoimittajille, karjatilojen henkilökunnalle jne. - jotka kärsivät huomattavia tappioita, mikä on merkinnyt monien yritysten lähes täydellistä perikatoa. Tähän EU:ssa yleiseen ongelmaan liittyy Barcelonassa ja sen provinssissa se erityispiirre, että ryhmittymän toiminta on keskittynyt pääasiassa kauppahalleihin. Kyseessä ovat siis käsityöläiset, jotka myyvät vain naudan- ja lampaanlihaa ja jotka eivät voi laajentaa myyntivalikoimaansa (mikä ei edes olisi ratkaisu markkinoiden erityisluonteen vuoksi). Heidän tilanteensa on siten jopa huolestuttavampi kuin alan kumppaneiden tilanne muualla EU:ssa, koska nämä toiset voivat monissa tapauksissa monipuolistaa myyntipisteidensä tarjontaa. Tämän barcelonalaisen ryhmittymän tietojen

mukaan lihakauppiaiden myyntitappiot nousivat 70-80 prosenttiin ja sisäelinkauppiaiden lähes 100 prosenttiin. Tällä hetkellä vastaavat luvut ovat 50-60 prosenttia ja 80 prosenttia. Rahallisiksi tappioiksi on arvioitu keskimäärin 3 000-6 000 euroa yritystä kohden. Tilannetta ovat vakavoittaneet vielä toiminnan vähentymisestä aiheutuneet irtisanomiset.

Mihin erityistoimiin komissio on ryhtynyt lievittääkseen tämän kriisin, joka saattaa aiheuttaa alan monien pienten perheyritysten sulkemisen, seurauksia? Aikooko komissio ryhtyä BSE-taudista kärsineelle erityisryhmittymälle suunnattuihin tukitoimiin? Pitääkö komissio tarpeellisena myöntää taloudellista tukea yrityksille, joiden on kriisin seurauksena täytynyt lopettaa toimintansa?

Katsooko komissio - esimerkiksi sikaruton yhteydessä esiin tulleet ennakkotapaukset huomioon ottaen - että kun Iso-Britanniaa koskeva saarto poistettiin, sitä kohdeltiin samoin kuin muita maita aikaisemmin?

Franz Fischlerin komission puolesta antama vastaus

(4. syyskuuta 2001)

Yhteisössä ei ole naudanlihan tuottajille tarkoitettua tukijärjestelmää, jonka avulla ne voisivat selvitä naudan spongiformisen enkefalopatian (BSE-tauti) nykyisestä kriisistä. Komissio suostui sen sijaan maatalousneuvoston kokouksen yhteydessä 26. helmikuuta 2001 tiettyjen jäsenvaltioiden painostuksesta tarkastelemaan ehdotuksia EY:n perustamissopimuksessa määrätyt edellytykset täyttäviksi kansallisiksi tuiksi. Tässä vaiheessa monien hakemusten käsittely on jo päättymässä.

Kaupan ja jakelun tukemista koskevia erityisiä toimenpiteitä ei ole suunniteltu. Näitäkin aloja koskevia kansallisia tukimahdollisuuksia voidaan kuitenkin tarkastella. Näin tehtiin vuoden 1996 BSE-kriisin yhteydessä, kun Yhdistyneelle kuningaskunnalle annettiin lupa myöntää tukia teurastamoille niiden toiminnan ja työpaikkojen säilyttämiseksi.

Naudanlihan yhteisen markkinajärjestelyn hallinnon erityistoimenpiteiden lisäksi jäsenvaltiot voivat Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetulla neuvoston asetuksella (EY) N:o 1257/1999(1) hallinnoidun maaseudun kehittämisen tukemisen yhteydessä ehdottaa tukitoimenpiteitä maataloustuotteiden kaupan pitämisen parantamiseksi. Korostettakoon kuitenkin, että vähittäiskauppaa koskevat investoinnit eivät kuulu tuen soveltamisalaan. Jäsenvaltiot voivat maaseudun kehittämistä koskevan ohjelmatyön yhteydessä ehdottaa myös toimenpiteitä, joiden tarkoituksena on monipuolistaa maatalouteen liittyvää toimintaa ja kannustaa käsiteollisuuselinkeinoja.

Yhteisön toimilla, joiden tarkoituksena on ollut lieventää kriisin vaikutuksia, on pyritty ennen kaikkea säilyttämään mahdollisuuksien mukaan naudanliha-alan toiminta. Tällaisia toimenpiteitä ovat mm.:

- kulutukseen kelpaavan lihan ostot ja varastointi sekä sellaisten yli 30 kuukauden ikäisinä teurastettujen nautojen osto, joissa ei ole havaittu BSE-tautia,

- viennin kannustaminen,

- lihantuojamaille osoitetut tiedotustoimet,

- rveystoimenpiteet, joiden tarkoituksena on palauttaa kuluttajien luottamus ja sen myötä sisäinen kysyntä,

- itsemän kohdan suunnitelma, jonka neuvosto äskettäin hyväksyi ja jolla on tarkoitus varmistaa yhteisön naudanlihatuotannon ekologinen ja sosiaalinen kestävyys.

Komission mielestä syrjivää kohtelua ei ole ollut.

(1) EYVL L 160, 26.6.1999.